มันนี่ทูเดลย์
สปส.กำไรไตรมาสแรก 9.7 พันล้าน
30 เม.ย. 2556

สปส.กำไรไตรมาสแรก 9.7 พันล้าน 
แหล่งข่าวจากคณะกรรมการประกันสังคม (สปส.) เปิดเผยผลการดำเนินงานในไตรมาสแรกของปี 2556 ว่า มีผลตอบแทนจากการลงทุน 9,769 ล้านบาท โดยแบ่งเป็นดอกเบี้ยและกำไรจากการขายตราสารหนี้และค่าธรรมเนียมการให้ยืมหลักทรัพย์ 7,646 ล้านบาท เงินปันผลและกำไรจากการขายตราสารทุนจำนวน 2,123 ล้านบาท ทั้งนี้ เมื่อเทียบกับงวด 3 เดือนแรกของปีก่อน ซึ่งกองทุนได้รับผลตอบแทน 7,148 ล้านบาท หรือเพิ่มขึ้น 3,856 ล้านบาท ทั้งนี้ เป็นผลตอบแทนที่รับรู้แล้วจำนวน 11,004 ล้านบาท และคาดว่าทั้งปีจะได้ผลตอบแทนไม่ต่ำกว่า 4 หมื่นล้านบาท 
ทั้งนี้ งวดเดือน มี.ค. กองทุนประกันสังคมมีเงินลงทุนรวม 1.02 ล้านล้านบาท แบ่งเป็นเงินกองทุนกรณีสงเคราะห์บุตรและชราภาพ 8.98 แสนล้านบาท ได้ผลตอบแทนย้อนหลัง 12 เดือน 6.63% เงินกองทุนที่ดูแลผู้ประกันตนกรณีเจ็บป่วยตาย ทุพพลภาพ คลอดบุตร 5.43 หมื่นล้านบาท ได้ผลตอบแทน 5.53% เงินกองทุน กรณีว่างงาน 7.34 หมื่นล้านบาท ได้ผลตอบแทน 4.18% และเป็นเงินกองทุนมาตรา 40 จำนวน 1,601 ล้านบาท 3.27%
รูดน้ำมันเคทีซีคืนเงินสูงสุด 5%
นายปิยศักดิ์ เตชะเสน รองประธานเจ้าหน้าที่บริหารอาวุโส กลุ่มงานผลิตภัณฑ์และช่องทางการจัดจำหน่าย บริษัท บัตรกรุงไทย (เคทีซี) เปิดเผยว่า ธนาคารได้ออกแคมเปญ “สุขได้ทุกที่ ทุกปั๊มน้ำมัน และทุกซูเปอร์มาร์เก็ตทั่วประเทศ รับเงินคืนสูงสุด 5%” ระหว่างวันที่ 1 พ.ค.31 ก.ค. 2556 นี้ เพื่อกระตุ้นการใช้จ่ายของลูกค้าในช่วงเทศกาลเปิดเทอม และแบ่งเบาภาระค่าใช้จ่าย โดยเชื่อว่าจะส่งผลให้ยอดการใช้จ่ายผ่านบัตรในสองหมวดนี้โตขึ้นไม่ต่ำกว่า 15%
ปัจจุบันเคทีซีมีลูกค้าฐานบัตรเครดิตทั้งสิ้น 1.6 ล้านบัตร มียอดการใช้จ่ายผ่านบัตรรวม 116,236 ล้านบาท โดยหมวดที่มียอดใช้จ่ายสูงสุด คือ ปั๊มน้ำมันและซูเปอร์มาร์เก็ตถึง 21% ของการใช้จ่ายโดยรวม หรือเดือนละ 1,750 ล้านบาท